## Zakon o tržištu plina

### NN 68/2001 (27.7.2001.), Zakon o tržištu plina

# HRVATSKI SABOR

if !supportEmptyParas endif

1124

Na teme­lju članka 88. Ustava Republike
Hrvatske, donosim

## ODLUKU

### O PROGLAŠENJU ZAKONA O TRŽIŠTU PLINA

Proglašavam Zakon o tržištu plina, koji je donio Hrvatski sabor na
sjednici 19. srp­nja 2001.

Broj: 01-081-01-2396/2
Zagreb, 24. srp­nja 2001.

Predsjednik
Republike Hrvatske **Stjepan Mesić,** v. r.

## ZAKON

### O TRŽIŠTU PLINA

I. OPĆE ODREDBE

Članak 1.

(1) Energetske djelatnosti: dobava plina i distribucija plina obavljaju
se prema pravilima kojima se uređuju tržišni odnosi.

(2) Djelatnost transporta plina obavlja se kao javna usluga.

Članak 2.

(1) Izrazi koji se koriste u ovom Zakonu imaju značenja utvrđena Zakonom
o energiji.

(2) U ovom se Zakonu koriste i izrazi koji u smislu ovoga Zakona imaju
sljedeća značenja:

1. distribucija plina– opskrba plinom krajnjih kupaca
distribucijskim sustavom plinovoda,

2. distributer plina– pravna ili fizička osoba koja kupuje plin
isključivo za daljnju prodaju i obavlja distribuciju plina za krajnje kupce,

3. dobava plina *–* kupnja plina iz proizvodnje i/ili uvoza radi
prodaje kupcima plina,

4. dobavljač plina (trgovac na veliko) *–* pravna ili fizička osoba
koja kupuje (dobavlja) i prodaje plin,

5. izravni kupac plina *–* pravna ili fizička osoba koja plin
koristi isključivo za vlastite potrebe izravno iz transportnog sustava
plinovoda (osim UNP-a),

6. krajnji kupac plina *–*
pravna ili fizička osoba koja kupuje plin za vlastite potrebe,

7. kupac plina - povlašteni,
izravni, distributeri i krajnji potrošač,

8. Mrežna pravila *–* tehnički,
komercijalni i drugi uvjeti za pristup korisnika transportnom sustavu,

9. opskrba plinom–
dobava, transport i distribucija plina,

10. plin *–* prirodni
plin, miješani ukapljeni naftni plin (UNP) sa zrakom, ispareni ukapljeni naftni
plin te gradski plin,

11. plinski distribucijski
sustav – sustav plinovoda za distribuciju plina,

12. pregovorni pristup treće
strane – način pristupa sustavu u kojem su komercijalni uvjeti pristupanja
sustavu predmet pregovaranja,

13. priključak na plinski
sustav *–* fizički priključak na transportnu ili distribucijsku mrežu
prema propisanim uvjetima,

14. transport plina*–*prijevoz dobavljenog plina od ulaza u transportni sustav do primopredajnih
mjerno-redukcijskih stanica(osim UNP-a),

15. transporter plina*–*
pravna ili fizička osoba nadležna za transport i tranzit plina (osim UNP-a),

16. transportni sustav
plinovoda *-* sustav međunarodnih, magistralnih, regionalnih i spojnih
plinovoda,

17. “vozi ili plati” (“ship
or pay” – skraćeno SOP) ugovori - ugovorna klauzula kojom kupac prihvaća da će
zakupljeni transportni ili tranzitni kapacitet plaćati bez obzira na
transportirane količine plina,

18. “puno za prazno” (“take
or pay” - skraćeno TOP) ugovori *-* ugovorna klauzula kojom se prodavač
plina obvezuje dobaviti ugovorene količine plina, a kupac platiti te količine
bez obzira da li ih je preuzeo. Nepreuzete, a plaćene količine kupac ima pravo
preuzeti naknadno.

II. OPSKRBA PLINOM

Članak 3.

Objekte, uređaje i sustav, koji se koriste za dobavu, transport i
distribuciju plina, mogu graditi energetski subjekti koji imaju dozvolu za
obavljanje energetske djelatnosti, pod uvjetima propisanim Zakonom o gradnji,
te posebnim tehničkim i sigurnosnim uvjetima i uvjetima koji se odnose na
zaštitu okoliša, propisanim posebnim propisima.

A. Dobava plina

Članak 4.

(1) Za dobavu plina i ugovaranje uvoznih količina odgovoran je dobavljač
plina, a ugovor o dobavi plina dostavlja se Ministarstvu i Vijeću za
regulaciju.

(2) Dobavljač plina može
sklopiti nove ugovore tipa “vozi ili plati” ili “puno za prazno” samo uz
suglasnost Vijeća za regulaciju.

(3) Ministarstvo je odgovorno
za dugoročno planiranje i razvoj plinskoga transportnog sustava zbog
kontinuiteta i sigurnosti opskrbe prirodnim plinom u okviru cjelovite
energetske politike države.

(4) Za izgradnju i održavanje
plinskoga transportnog sustava te za pouzdan i ekonomičan transport plina do
izravnih kupaca ili distributera odgovoran je transporter plina.

(5) Za izgradnju i održavanje
distribucijskog sustava plinovoda, te za pouzdanu i ekonomičnu distribuciju
plina do kupaca odgovoran je distributer plina koji je ovlašten za obavljanje
te djelatnosti na temelju koncesije.

Članak 5.

(1) Dobavljač plina za
distributere plina i izravne kupce plina dužan je sklopiti ugovor o prodaji
plina sa distributerom plina i izravnim kupcem koji je priključen na plinski
transportni sustav.

(2) Ugovor iz stavka 1. ovoga
članka se sklapa na neodre­đeno vrijeme osim ako ugovorne strane ne ugovore
drugačije.

(3) Dobavljač plina obvezan
je distributerima plina i izravnim kupcima osigurati ugovorene količine plina.

(4) Dobavljač plina
distributerima plina i izravnim kupcima plina jamči pouzdanost dobave
sklapanjem odgovorajućih ugovora o kupnji dovoljnih količina plina, o zakupu
transportnih kapaciteta i pristupu na transportni sustav, ugovora o
skladištenju plina, skladištenju odgovorajućih pričuva plina i na drugi
odgovarajući na­čin.

B. Transport plina

Članak 6.

(1) Transporter plina jamči pouzdanu i kvalitetnu dopremu plina od ulaza
u plinski transportni sustav na području Republike Hrvatske do primopredajnih
mjerno redukcijskih stanicadistributera plina, odnosno izravnih i
povlaštenih kupaca.

(2) Transporter plina obavlja
poslove:

- transporta plina,

- razvoja, izgradnje,
održavanja, upravljanja i nadzora cijeloga transportnog sustava,

- ostale poslove neophodne za
tehničko funkcioniranje sustava.

(3) Transporter plina je
obvezan osigurati tajnost povjerljivih poslovnih podataka koje dobije od
energetskih subjekata tržišta plina i kupaca, osim ako se posebnim propisom ne
zahtijeva da se određeni podaci javno objavljuju ili na zahtjev proslijede
nadležnim državnim tijelima.

Članak 7.

(1) Transporter plina
izrađuje i donosi razvojne planove za razvoj, izgradnju i modernizaciju
plinskoga transportnog sustava sukladno odredbama Zakona o energiji.

(2) Razvojni planovi iz
stavka 1. ovoga članka donose se za razdoblje od najmanje 5 godina i mora ih
odobriti Ministarstvo.

Članak 8.

(1) Transporter plina će u
skladu s načelom pregovornog pristupa treće strane omogućiti pristup plinskom
transportnom sustavu dobavljačima plina i/ili povlaštenim kupcima na nepristran
i razvidan način.

(2) Energetski subjekti
tržišta plina iz stavka 1. ovoga članka pregovaraju o komercijalnim, tehničkim
i drugim uvjetima pristupa plinskom transportnom sustavu te sklapaju ugovore o
transportu plina.

(3) Transporter plina mora
javno objaviti temeljne tržišne uvjete za pristup transportnom sustavu i
učiniti ih dostupnim svim zainteresiranim energetskim subjektima tržišta plina
njihovim objavljivanjem u javnom tisku i/ili u glasilu Vijeća za regulaciju.

(4) Uvjeti koje su obavezni
ispuniti dobavljač i povlašteni kupac da bi pristupili plinskom transportnom
sustavu određuju se Mrežnim pravilima. Prijedlog Mrežnih pravila utvrđuje
transporter plina, a donosi ministar uz prethodno mišljenje Vijeća za
regulaciju.

Članak 9.

(1) Transporter plina može
odbiti pristup plinskom transportnom sustavu u slučaju nedostatka kapaciteta
ili u slučaju kad bi mu pristup plinskom transportnom sustavu mogao prouzročiti
ozbiljne gospodarske ili financijske poteškoće s obzirom na ugovore tipa “vozi
ili plati” i/ili “puno za prazno”, sklopljene prije podno­šenja spornog zahtjeva.

(2) Odbijenu stranku
transporter plina mora pisano obavijestiti o razlozima odbijanja.

(3) Stranka kojoj je odbijen
pristup plinskom transportnom sustavu, ili koja ima prigovore na uvjete
pristupa, može izjaviti žalbu Vijeću za regulaciju. Rješenje Vijeća je konačno
i protiv njega se može pokrenuti upravni spor.

(4) Transporter plina ne može
odbiti pristup plinskom transportnom sustavu pravnoj ili fizičkoj osobi koja se
bavi proizvodnjom prirodnog plina na teritoriju Republike Hrvatske.

(5) Kad prigovor podnosi
povlašteni kupac Vijeće za regulaciju je dužno donijeti odluku po hitnom
postupku.

C. Distribucija plina

Članak 10.

(1) Djelatnost distribucije plina obavlja se na temelju koncesije koju
nakon provedenoga javnog natječaja daje jedinica područne (regionalne)
samouprave.

(2) Ministar uz suglasnost
ministra nadležnog za komunalno gospodarstvo propisuje uvjete i način
obavljanja djelatnosti distribucije plina, prava i obveze distributera plina,
prava i obveze korisnika usluge distribucije plina te način osiguranja
sredstava za izgradnju sustava.

(3) Jedinice područne
(regionalne) samouprave, u skladu s propisom iz stavka 2. ovoga članka pobliže
uređuju uvjete i način obavljanja djelatnosti distribucije plina u skladu s
odredbama ovoga Zakona.

Članak 11.

(1) Djelatnosti i nadležnosti
distributera plina su:

- razvoj, izgradnja,
održavanje, upravljanje i nadzor distribucijskog sustava te provođenje
tehničkih i sigurnosnih propisa,

- usklađivanje djelovanja
distribucijskog sustava s transportnim sustavom te pružanje usluga
distribucijskog sustava.

(2) Distributer plina je
dužan priključiti svakog kupca koji se nalazi na njegovom distribucijskom
području na njegov zahtjev, na temelju nepristranih i razvidnih mjerila ako
postoji dovoljan kapacitet sustava, te ako su zadovoljeni tehnički i
komercijalni uvjeti.

(3) Opskrbu plinom krajnjeg
kupca u distribuciji obavlja distributer plina koji raspolaže s dovoljnim
kapacitetom distribucijskog sustava plinovoda, uređajima i postrojenjima
tehničkih karakteristika koje omogućuju isporuku plina, a u skladu sa Zakonom o
energiji.

(4) Stranka kojoj je odbijen
pristup plinskom distribucijskom sustavu, ili koja ima prigovor na uvjete
pristupa, može uložiti žalbu Vijeću za regulaciju. Rješenje Vijeća je konačno i
protiv njega se može pokrenuti upravni spor.

III. POVLAŠTENI KUPAC

Članak 12.

(1) Danom stupanja na snagu
ovoga Zakona položaj povlaš­tenih kupaca plina stječu:

- kupci koji kupuju plin za
proizvodnju električne energije neovisno o iznosu godišnje potrošnje i u granicama
količine plina namijenjene takvoj uporabi,

- kupci koji kupuju plin za
istodobnu proizvodnju električne i toplinske energije, neovisno o iznosu
godišnje potrošnje i u granicama količine plina namijenjene takvoj uporabi,

- kupci koji kupuju plin samo
za vlastite potrebe i čija je godišnja potrošnja veća od sto milijuna
prostornih metara (m3) plina.

(2) Vlada Republike Hrvatske
može propisati druge i druga­čije parametre za stjecanje položaja povlaštenog
kupca polazeći od dinamike otvaranja tržišta plinom.

(3) Jednom stečeni položaj
povlaštenog kupca ne može se izgubiti bez obzira na promjenu parametara prema
odredbi stavka 2. ovoga članka, osim u slučajevima kad povlašteni kupac sam
značajno promijeni uvjete na temelju kojih je stekao ovaj položaj.

Članak 13.

(1) Povlašteni kupac i/ili
dobavljač prirodnog plina koji žele ugovoriti opskrbu plina, ali zbog tehničkih
ili drugih razloga ne mogu dobiti pristup plinskom transportnom sustavu, mogu
izgraditi vlastiti izravni plinovod.

(2) Izgradnji izravnog plinovoda
prema odredbi stavka 1. ovoga članka može se pristupiti samo na temelju
odobrenja Vijeća za regulaciju.

Članak 14.

(1) Ovlaštenici koncesija za
proizvodnju nafte i plina i vlasnici objekata (postrojenja) za proizvodnju
nafte i plina i skladištenje u geološkim strukturama, dozvolit će pristup i
korištenje svojih ob­jekata i postrojenja za transport i skladištenje prirodnog
plina tre­ćoj strani ako to omogućuje kapacitet, tehnički i sigurnosni uvjeti,
ne ugrožavajući pritom tehnološki proces proizvodnje, oplemenjivanja,
skladištenja i transporta prirodnog plina.

(2) Pristup i korištenje sustava za proizvodnju prirodnog plina uređuje
se međusobnim ugovorom između osobe koja traži pristup sustavu i ovlaštenika
koncesije ili vlasnika objekta iz stavka 1. ovoga članka, uz odobrenje Vijeća
za regulaciju.

IV. NAČELO UZAJAMNOSTI

Članak 15.

Transporter plina može odbiti pristup plinskom transportnom sustavu
pravnoj ili fizičkoj osobi iz druge zemlje ako ne postoji uvjet uzajamnosti.

V. TRANZIT

Članak 16.

(1) U skladu s međunarodnim ugovorima koji obvezuju Republiku Hrvatsku
transporter plina mora obaviti tranzit plina pod uvjetima i na način određen
ovim Zakonom.

(2) Pristup transportnom
sustavu plinovoda određuje se u skladu s odredbama koje se odnose na pristup povlaštenih
kupaca plina.

VI. NADZOR

Članak 17.

(1) Upravni nadzor nad
provedbom ovoga Zakona provodi Ministarstvo.

(2) Inspekcijski nadzor nad
provedbom ovoga Zakona obavlja Državni inspektorat i drugi nadležni inspektori
prema posebnim propisima.

VII. KAZNENE ODREDBE

Članak 18.

(1) Novčanom kaznom u iznosu
od 10.000,00 do 50.000,00 kuna kaznit će se za prekršaj energetski subjekt
koji:

- ne sklopi ugovor s
distributerom plina i izravnim kupcem (članak 4. stavak 1.),

- ne osigurava tajnost
povjerljivih poslovnih podataka (članak 6. stavak 3.),

- ne izradi razvojne planove
sukladno članku 7. stavku 1. ovoga Zakona,

- ne objavi javno temeljne
tržišne uvjete (članak 8. stavak 3.),

- odbije pristup sustavu
protivno odredbi članka 9. stavka 1. ovoga Zakona,

- pristupi izgradnji izravnog
plinovoda bez odobrenja Vijeća za regulaciju (članak 13. stavka 2.),

- odbije pristup transportnom
sustavu protivno odredbi članka 14. ovoga Zakona.

(2) Novčanom kaznom od
2.000,00 do 10.000,00 kuna kaznit će se za prekršaj iz stavka 1. ovoga članka
odgovorna osoba energetskog subjekta.

(3) Uz kaznu za prekršaj može
se energetskom subjektu koji je počinio više prekršaja ili u roku od godine
dana ponavlja prekršaj iz stavka 1. ovoga članka izreći zaštitna mjera zabrane
obavljanja djelatnosti do godinu dana, a odgovornoj osobi energetskog subjekta
izreći zaštitna mjera zabrane obavljanja istih poslova do godinu dana.

VIII. PRIJELAZNE I ZAVRŠNE ODREDBE

Članak 19.

(1) Transporter plina je
dužan utvrditi prijedlog Mrežnih pravila iz članka 8. stavka 4. ovoga Zakona u
roku od 6 mjeseci od dana stupanja na snagu ovoga Zakona.

(2) Ako transporter plina u
roku iz stavka 1. ovoga članka ne utvrdi prijedlog Mrežnih pravila prijedlog će
utvrditi Ministarstvo i donijeti ih nakon pribavljanja mišljenja Vijeća za
regulaciju.

Članak 20.

Ministar će propis iz članka
10. stavka 2. ovoga Zakona donijeti u roku od 6 mjeseci od dana stupanja na
snagu ovoga Zakona.

Članak 21.

Transporteri plina i
distributeri plina moraju uskladiti svoje poslovanje sa odredbama ovoga Zakona
u roku od 6 mjeseci od dana njegovog stupanja na snagu.

Članak 22.

Ako nakon dana stupanja na
snagu ovoga Zakona dođe do statusne promjene energetskog subjekta koji na dan
stupanja na snagu ovoga Zakona obavlja djelatnost opskrbe plinom na temelju
koncesije, energetski subjekti nastali statusnom promjenom nastavljaju
obavljati djelatnost do isteka razdoblja na koje je koncesija dana u skladu s
uvjetima iz koncesije.

Članak 23.

Ovaj Zakon stupa na snagu
osmoga dana od dana objave u »Narodnim novinama«, a primjenjuje se od 1.
siječnja 2002.

Klasa: 310-05/01-01/02

Zagreb, 19. srpnja 2001.

HRVATSKI SABOR

Predsjednik
Hrvatskoga sabora
**Zlatko Tomčić,** v. r.

if !supportEmptyParas endif

Zakon, NN 68/2001-1124